## Odluka o uputama za provedbu politike plaća u 1996. godini

### NN 1/1996 (5.1.1996.), Odluka o uputama za provedbu politike plaća u 1996. godini

# **VLADA REPUBLIKE HRVATSKE**

Na temelju članka 3. Zakona o Vladi Republike Hrvatske ("Narodne
novine", br. 41/90, 8/91, 14/91, 53A/91, 9/92, 55/92 i 29/94), Vlada
Republike Hrvatske je na sjednici održanoj 3. siječnja 1996. godine
donijela

## **ODLUKU**

### **O UPUTAMA ZA PROVEDBU POLITIKE PLAĆA U 1996. GODINI**

I.

Plaće i naknade vezane uz radni odnos u javnim poduzećima
u vlasništvu Republike Hrvatske te u trgovačkim društvima u kojima
više od 50% dionica ili udjela drži Republika Hrvatska, odnosno Hrvatski
fond za privatizaciju, mogu se isplaćivati u 1996. godini u skladu
s kolektivnim ugovorima, pravilnicima o radu, sporazumima zaposleničkih
vijeća s poslodavcem ili ugovorima o radu, s time da ukupna mjesečna
masa brutto plaće i naknada vezanih uz radni odnos ne može biti veća
od mase brutto plaća i naknada isplaćenih u prosincu 1995.
godine.

U masu brutto plaća i naknada isplaćenih u prosincu 1995.
godine ne uračunavaju se eventualne isplate jednokratnog povećanja
plaće do iznosa utvrđenog u kolektivnim ugovorima, a najviše
do iznosa jednomjesečne plaće.

Korekcija mase brutto plaća i naknada iz stavka 1. ove točke
može se provoditi po osnovi promjene mjesečnog fonda radnih sati,
s time da prekovremeni rad svih zaposlenika kod određenog poslodavca
ne prelazi 10% ukupnog radnog vremena u određenom mjesecu.

II.

Obvezuju se članovi upravnih odobra u javnim poduzećima
u vlasništvu Republike Hrvatske te članovi skupština, nadzornih
odbora i uprava u trgovačkim društvima u kojima više od 50% dionica
ili udjela drži Republika Hrvatska, odnosno Hrvatski fond za privatizaciju,
imenovani od strane vlade Republike Hrvatske, Hrvatskog fonda za privatizaciju,
te mirovinskih fondova da, sukladno svojim ovlastima i odgovornostima,
osiguraju provedbu ove Odluke.

III.

Nadzorni odbori i uprave trgovačkih društava u kojima više od
50% dionica ili udjela drži Republika Hrvatska, odnosno Hrvatski fond za
privatizaciju, dužni su od svojih članova u nadzornim odborima i
upravama banaka i drugih financijskih organizacija zahtijevati da se pridržavaju
ove Odluke.

IV.

Ova Odluka obvezuje i članove nadzornih odbora i uprava imenovanih
od strane Vlade Republike Hrvatske; Hrvatskog fonda za privatizaciju i
mirovinskih fondova u trgovačkim društvima u kojima manje od 50%
dionica ili udjela drži Republika Hrvatska, odnosno Hrvatski fond za privatizaciju.

V.

U slučaju nepridržavanja odredaba ove Odluke, članovi
upravnih odbora u javnim poduzećima u vlasništvu Republike Hrvatske,
te članovi skupština, nadzornih odbora i uprava u trgovačkim
društvima u kojima više od 50% dionica ili udjela drži Republika Hrvatska,
odnosno Hrvatski fond za privatizaciju, koje imenuje Vlada Republike Hrvatske,
Hrvatski fond za privatizaciju i mirovinski fondovi, bit će razriješeni.

U slučaju neprdržavanja odredaba ove Odluke, nadzorni odbori
i uprave trgovačkih društava u kojima više od 50% dionica ili udjela
drži Republika Hrvatska, odnosno Hrvatski fond za privatizaciju, dužni
su razriješiti svoje članove u nadzornim odborima i u upravama banaka
i drugih financijskih organizacija.

Upravni odbori u javnim poduzećima u vlasništvu Republike Hrvatske
te nadzorni odbori i uprave trgovačkih društava u kojima više od
50% dionica ili udjela drži Republika Hrvatska, odnosno Hrvatski fond za
privatizaciju, članove kojih je imenovala Vlada Republike Hrvatske,
Hrvatski fond za privatizaciju i mirovinski fond razriješit će poslovodstva
tih javnih poduzeća, odnosno trgovačkih društava, ako ne postupaju
sukladno ovoj Odluci.

VI.

Zadužuju se županijska, gradska i općinska poglavarstva da putem
članova nadzornih odbora i uprava trgovačkih društava u kojima
drže više od 50% dionica ili udjela osiguraju provedbu ove Odluke.

VII.

Potrebne podatke i druge odgovarajuće informacije u svrhu kontrole
provedbe ove Odluke prikuplja i mjesečno dostavlja Vladi Republike
Hrvatske Zavod za platni promet.

VIII.

Ova Odluka stupa na snagu danom objave u "Narodnim novinama".

Klasa: 120-02/95-01/05

Urbroj: 5030105-96-1

Zagreb, 3. siječnja 1996.

Predsjednik

**mr. Zlatko Mateša**, v.r.

Odluka, NN 1/1996-8